text: L'Entesa considera excessiu l'endeutament del Consistori d'Arbúcies i demana un debat | L\'Actualitat del Baix Montseny
  ← Fecsa reforma 1.300 metres de línia elèctrica de mitja tensió de Massanes i Sant Feliu
  Comencen les campanyes de Nadal de Sant Celoni Comerç →
  L'Entesa pel Progrés d'Arbúcies (EPA) assenyala en el seu darrer Butlletí que l'endeutament del Consistori de 4,5 milions d'euros a 31 de desembre del 2007 es pot veure incrementat en els dos propers anys amb les previsions d'inversions de l'equip de govern. Segons l'EPA, projecte com el Centre d'Arts Escèniques a les naus Ayats, la remodelació del carrer Camprodon o la nova biblioteca suposaran fins al 2010 una inversió de 7,5 milions euros dels quals només 2,4 seran subvencionats. "Els 5,1 milions restants els haurem de pagar els veïns, via contribucions especials i endeutant-nos amb més préstecs", assenyala l'Entesa en el seu Butlletí.
  Per aquest motiu, el grup municipal demana la redacció d'un Pla Estratègic Econòmic i Financer que permeti "encarar amb garanties la crisi econòmica" que afectarà al municipi. L'Entesa també ha emplaçat a l'equip de govern a mantenir un debat públic sobre la situació econòmica del consistori i les propostes d'actuació que aquest hauria d'emprendre per atenuar l'efecte que tindrà sobre la població arbucienca.
  D'altra banda, el darrer Ple municipal va rebutjar les tres mocions presentades per l'Entesa sobre mesures per millorar la seguretat al municipi, la creació d'un fons econòmic per a necessitat socials i el compromís de fer un Ple municipal anual al nucli de Joanet.